KIRJALLINEN KYSYMYS E-0528/02

esittäjä(t): Christa Randzio-Plath (PSE) komissiolle

(25. helmikuuta 2002)

Aihe: Kukkakauppa-alan työehdot

Ystävänpäivänä 14. helmikuuta Euroopassa annetaan lahjaksi kukkia, jotka ovat pääasiassa peräisin Euroopan ulkopuolisista maista. Eurooppaan tuodaan leikkokukkia etenkin Latinalaisesta Amerikasta ja Afrikasta. Eurooppa on leikkokukkien suurin markkina-alue. Kukka-alalla työskentelevät tekevät töitä erittäin alhaisilla palkoilla, epävarmoilla työsopimuksilla, usein ilman riittävää suojavaatetusta tuholaismyrkkyjä vastaan ja terveytensä vaarantaen.

1. Mihin toimenpiteisiin komissio aikoo ryhtyä parantaakseen kukka-alalla työskentelevien työoloja kauppa- ja yhteistyösopimuksen kautta?

2. Missä määrin komissio hyödyntää kehitysyhteistyövaroja poistaakseen kukka-alalla työskentelevien työolosuhteiden epäkohdat?

Pascal Lamyn komission puolesta antama vastaus

(23. huhtikuuta 2002)

Tiedonannossaan Perustyönormien edistäminen ja työmarkkina- ja sosiaalipolitiikan ohjausjärjestelmän kehittäminen maailmanlaajuistumisen yhteydessä(1) komissio esitteli kokonaisvaltaisen strategian, jossa niin julkisia kuin yksityisiäkin toimijoita kehotetaan toteuttamaan sosiaalialaan, ulkosuhteisiin, kehitykseen ja kauppaan liittyviä toimia Euroopassa ja kansainvälisellä tasolla. Yhteisön strategian tavoitteena on synnyttää aloitteita ja kehittää maiden valmiuksia panna täytäntöön ja noudattaa perustyönormeja talouden kaikilla aloilla, Latinalaisen Amerikan ja Afrikan kukka-alat mukaan luettuina.

Käytännön toimenpiteenä neuvosto hyväksyi tarkistetun yleisen tullietuusjärjestelmän (GSP). GSP on sosiaalinen kannustinjärjestelmä, jossa perustyönormeja noudattaville maille myönnetään lisäetuuksia. Järjestelmää paranneltiin, ja yleisten etuuksien väliaikaisen peruuttamisen mahdollisuutta laajennettiin niin, että se kattaa nyt Kansainvälisen työjärjestön (ILO) kaikkien, myös lapsityövoimaa koskevien, perusnormien törkeät ja vakavat rikkomiset.

Komission tiedonannossa ehdotettiin, että perustyönormit sisällytettäisiin kahdenvälisiin sopimuksiin niiden erottamattoman osana, eli seurattaisiin EU:n sekä Afrikan, Karibian ja Tyynenmeren valtioiden välillä tehdyn Cotonoun sopimuksen esimerkkiä.

EU:n ja Mercosurin sekä EU:n ja Chilen välillä tehtäviin sopimuksiin aiotaan sisällyttää luku, joka koskee sosiaali- ja kulttuurialan yhteistyötä ja aivan erityisesti sosiaalisia ja työelämän suhteita. Luvussa käsitellään

- perustyöoikeuksia koskevien periaatteiden noudattamista ja edistämistä ILOn säännöt huomioon ottaen;

- työelämän suhteiden, työolojen, sosiaalisen hyvinvoinnin ja työttömyysturvan kehittämistä ja uudistamista;

- työelämän suhteiden ja menettelyjen kehittämistä ja uudistamista painopisteen ollessa työmarkkinaosapuolten vuoropuhelun edistämisessä;

- etusijan antamista muita heikommassa asemassa oleville yhteiskuntaryhmille tarkoitetuille, työllistymiseen ja uudelleenkoulutukseen tähtääville opetus- ja koulutusohjelmille;

- työsuojelua, ammatillista koulutusta, työntekijöiden kansainvälistä liikkuvuutta ja raja-alueita koskevien ohjelmien edistämistä.

On muistettava, että perustyönormit ovat osa niin sanottua ihmisoikeuslauseketta, joka sisältyy kahdenvälisiin yhteistyösopimuksiin. Tiedonannossaan Euroopan unionin tehtävä ihmisoikeuksien ja demokratisoitumisen edistämisessä kolmansissa maissa(2) komissio on lisäksi ehdottanut, että osana kolmansien maiden kanssa käytävää poliittista vuoropuhelua olisi keskusteltava siitä, miten keskeisten ihmisoikeusasiakirjojen ja muiden oikeuksia käsittelevien kansainvälisten sopimusten (erityisesti ILOn yleissopimusten) ratifiointia ja niiden tehokasta täytäntöönpanoa voitaisiin edistää. Komissio uskoo vakaasti, että sosiaalisten oikeuksien ja perustyönormien noudattaminen edistää osaltaan yhteiskunnan ja talouden kestävää ja oikeudenmukaista kehitystä.

Perustyönormeja koskevassa tiedonannossaan komissio ehdottaa, että kahdenvälistä rahoitusta samoin kuin perustyönormien edistämistä ajavista ILOn teknisen avun ohjelmista myönnettävää rahoitusta lisätään. Demokratiaa ja ihmisoikeuksia koskevasta eurooppalaisesta aloitteesta (yhteisöjen talousarvion B7-7 osasto) on rahoitettu hankkeita, joilla puututaan ihmiskauppaan, lapsityövoimaan ja orjuuteen. Tällaisella rahoituksella täydennetään sellaisten maakohtaisten ohjelmien kautta annettavaa apua, joissa sosiaalinen kehitys ja työnormit ovat keskeisellä sijalla.

(1) KOM(2001) 416 lopullinen.

(2) KOM(2001) 252 lopullinen.